Den tidligere socialminister Manu Sareen har meldt sig ud af Alternativet.

Det skriver han i et opslag på Facebook:

- Det er første gang siden 1997, at jeg ikke er medlem af et parti. Jeg må indrømme, at det er en lidt mærkelig følelse.

Manu Sareen begrunder sit farvel til partiet og politik med, at han fra 1. januar næste år "skal bruge meget af min tid i et stort dansk mediehus".

Vil begynde uden politiske bånd

Den nu forhenværende politiker oplyser ikke, hvilket mediehus der er tale om, eller hvad hans job kommer til at være. Men, skriver han, i forbindelse med det nye arbejde vil han gerne "starte uden politiske bånd".

I sit opslag takker Manu Sareen de mange politiske ildsjæle, han har mødt, siden han startede i politik for 21 år siden.

- Især har jeg mødt rigtig mange, der har sørget for at holde partierne i Danmark "i live". De hænger plakater op og deler flyers ud, uanset hvordan vejret er (...) Jeg er virkelig taknemmelig over jeres indsats og ildhu, skriver Sareen på Facebook.